CELEX: 32020D0433
Language: hu
Date: 2020-03-12 00:00:00
Title: A Bizottság (EU) 2020/433 végrehajtási határozata (2020. március 12.) a Care Plus Mosquito Net biocid termék forgalmazásának és felhasználásának engedélyezésével kapcsolatban a Svéd Vegyianyag-ügynökség által az 528/2012/EU európai parlamenti és tanácsi rendelettel összhangban hozott intézkedés meghosszabbításáról (az értesítés a C(2020) 1342. számú dokumentummal történt) (Csak a svéd nyelvű szöveg hiteles)

24.3.2020   
               
               
                  HU
               
               
                  Az Európai Unió Hivatalos Lapja
               
               
                  L 88/8
               
            
         A BIZOTTSÁG (EU) 2020/433 VÉGREHAJTÁSI HATÁROZATA
         (2020. március 12.)
         a Care Plus Mosquito Net biocid termék forgalmazásának és felhasználásának engedélyezésével kapcsolatban a Svéd Vegyianyag-ügynökség által az 528/2012/EU európai parlamenti és tanácsi rendelettel összhangban hozott intézkedés meghosszabbításáról
         
            
               (az értesítés a C(2020) 1342. számú dokumentummal történt)
            
         
         (Csak a svéd nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 55. cikke (1) bekezdésének harmadik albekezdésére,
         mivel:
         
                     (1)
                  
                  
                     2019. szeptember 25-én a Svéd Vegyianyag-ügynökség (a továbbiakban: illetékes svéd hatóság) az 528/2012/EU rendelet 55. cikke (1) bekezdésének első albekezdésével összhangban határozatot fogadott el a permetrin hatóanyaggal impregnált szúnyogháló, a Care Plus Mosquito Net biocid termék forgalmazásának és felhasználásának 2020. március 23-ig történő engedélyezéséről (a továbbiakban: intézkedés). Az illetékes svéd hatóság tájékoztatta a Bizottságot és a többi tagállam illetékes hatóságait az intézkedésről és annak indokairól, összhangban az említett rendelet 55. cikke (1) bekezdésének második albekezdésével.
                  
               
                     (2)
                  
                  
                     Az illetékes svéd hatóság által szolgáltatott információk szerint az intézkedésre a közegészség védelme érdekében volt szükség. A permetrinnel impregnált szúnyogháló használata arra szolgál, hogy védelmet nyújtson az embereknek a rovarcsípések és -harapások ellen, ezáltal megelőzve a kórokozóknak a rovarvektorok általi terjedését, amelyek veszélyt jelentenek a közegészségre. A termék az intézkedésben meghatározott feltételek szerint csak oltóközpontokban és csak a megfelelő használatra és a biztonságos ártalmatlanításra vonatkozó utasításokkal együtt bocsátható rendelkezésre, továbbá az eltérési időszakot követően az intézkedés címzettjének az illetékes svéd hatóság kérésére tájékoztatást kell adnia az oltóközpontok számára kiosztott hálók számáról.
                  
               
                     (3)
                  
                  
                     2019. november 26-án az illetékes svéd hatóságok részéről indokolással ellátott kérelem érkezett a Bizottsághoz az 528/2012/EU rendelet 55. cikke (1) bekezdése harmadik albekezdésének megfelelően, amelyben az intézkedés meghosszabbítását kérték. A kérelmet azon aggály alapján nyújtották be, hogy 2020. március 23. után a közegészséget továbbra is veszélyeztethetik a vektorok által terjesztett betegségek, továbbá azzal érveltek, hogy a Care Plus Mosquito Net biocid termék döntő fontosságú a vektorok által terjesztett betegségek jelentette veszély megfékezéséhez.
                  
               
                     (4)
                  
                  
                     Az illetékes svéd hatóság által szolgáltatott információk szerint a rovarvektorok elleni védekezés alternatívái (pl. riasztószerek, nem impregnált szúnyoghálók) nem elegendőek a rovarok elleni megfelelő védekezéshez.
                  
               
                     (5)
                  
                  
                     A riasztószerek nem képesek a teljes emberi test 24 órás védelmét biztosítani a napi alkalmazások számának korlátozása és bizonyos testrészeken való használatuk tilalma miatt. Az érzékeny vagy sérült bőrön a riasztószerek alkalmazása irritációt okozhat. Emellett a riasztószerek használata bizonyos korcsoportok, például kisgyermekek esetében korlátozott. A nem kezelt szúnyoghálók nem nyújtanak teljes körű védelmet a rovarokkal szemben, mivel az ilyen hálók nem biztosítják, hogy a rovarok ne támadhassák meg a hálón keresztül hozzáférhető testrészeket. A kezeletlen hálók esetében előfordulhat, hogy az emberek maguk impregnálják azokat biocid termékekkel. Az ilyen ellenőrizetlen és nem dokumentált felhasználás kockázatot jelenthet az emberi egészségre és a környezetre.
                  
               
                     (6)
                  
                  
                     Az Európai Vegyianyag-ügynökséghez kérelem érkezett a Care Plus Mosquito Net biocid termék uniós engedélyezése iránt, és e kérelem értékelése még folyamatban van az értékelő illetékes hatóságként eljáró dán hatóság által. E biocid termék uniós engedélyezése tartós megoldást jelentene a jövőre nézve, többek között Svédország számára is, de az engedély megadása előtt még jelentős időre van szükség a kérelem értékeléséhez.
                  
               
                     (7)
                  
                  
                     Ezért helyénvaló lehetővé tenni az illetékes svéd hatóság számára, hogy az intézkedést 550 napot meg nem haladó időtartamra és bizonyos feltételek mellett meghosszabbítsa.
                  
               
                     (8)
                  
                  
                     Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
                  
               ELFOGADTA EZT A HATÁROZATOT:
         
            1. cikk
            A Svéd Vegyianyag-ügynökség 2021. szeptember 25-ig meghosszabbíthatja a Care Plus Mosquito Net biocid termék forgalmazását és felhasználását engedélyező intézkedést a kórokozók rovarvektorok általi, emberre történő átvitelének megakadályozása érdekében, feltéve, hogy biztosítja, hogy a terméket csak a felügyelete mellett hozzák forgalomba és használják fel.
         
         
            2. cikk
            Ennek a határozatnak a Svéd Királyság a címzettje.
         
         
            Kelt Brüsszelben, 2020. március 12-én.
            
               
                  a Bizottság részéről
               
               Stella KYRIAKIDES
               
                  a Bizottság tagja
               
            
         
         
            (1)  HL L 167., 2012.6.27., 1. o.